《读南华外篇述以四言十五章 其五 天地》
明代·郭之奇

人法地天，道法自然。黄帝遗玄，象罔得焉。如髣如髴，行于万物。

刳心以乞，虚而不屈。漻乎其清，金石考鸣。冥我独情，世耳群惊。

为众父父，忘其族祖。为三祝主，未闻多苦。子高就耕，丈人依圃。

兄尧未甘，况复侯禹。嗟彼全人，体性抱神。标枝野鹿，为浑沌邻。

愧尔波民，道谀终身。尊严世俗，逾于君亲。合譬辞饰，以天下惑。

厉夜生子，取火宜亟。谁为尔贼，臭味声色。内盈栅柴，外重缴纆。

交臂历指，安可为得。苟非天德，休言帝则。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。